3 KZN-polisiebeamptes doodgeskietArgieffoto: SAPD Drie polisiebeamptes is doodgeskiet waarvan twee in ‘n brandende motor gesterf het, terwyl hulle misdade in KwaZulu-Natal wou bestry. “Konst. Mpendulo Welcome Jaca (37) en Zamukwanda Wiseman Majoka (34) het Donderdagaand omstreeks 21:30 reageer nadat ŉ alarm by ŉ groothandelaar in Harding afgegaan het,” het kol. Jay Naicker, woordvoerder van die polisie gesê. “Die verdagtes was nog besig toe die beamptes by die toneel opgedaag het en hulle het op die polisielede geskiet. Die polisievoertuig het aan die brand geslaan.” Volgens Naicker kon omstanders ŉ vroulike polisiebeampte uit die voertuig red, maar haar twee kollegas het in die voertuig gesterf. Intussen het polisiebeamptes “weerstand van vyandige inwoners” teëgekom tydens ŉ klopjag by die KwaMashu-manshostel in Xolaniweg en by ŉ onwettige taverne. “Skote is gevuur en sers. Sandile Humphrey Mbhele (37) is in die kop getref. Hy is na ŉ hospitaal geneem, maar is met sy aankoms by die hospitaal dood verklaar,” het Naicker gesê. Genl. Riah Phiyega, nasionale polisiekommissaris, en bestuur van die polisie het Vrydag die beamptes se familielede besoek. “Ons is baie hartseer oor die verlies. My innige meegevoel aan die beamptes se familie, vriende en kollegas,” het sy in ŉ verklaring gesê. Sy het versoek dat ŉ span, insluitend misdaadintelligensie en die Valke in die provinsie, die moordenaars sal aankeer. Twee mense is reeds ondervra in verband met die skietery by KwaMashu. Drie vuurwapens sal vir ballistiese toetse gestuur word. Bron: Jenni Evans, News24